Fil-programm Dissett, id-Deputat Mexxej tal-Partit Laburista Toni Abela qal li hu jattendi l-kabinett kull meta jgħidlu l-Prim Ministru u qal li hu m’għandux aċċess għad-dokumenti tal-kabinett. Huwa qal li ġieli l-Prim Ministru qallu biex joħroġ u ħareġ. L-Avukat Abela qal li l-PL ma jiftakarx jekk n-negozjant George Farrugia implikat fit-tixħim fl-Enemalta u l-kumpanija li kien fiha tawx karozza lill-PL biex tittella’ f’lotterija. Huwa mbagħad qal li l-liġi tal-finanzjament tal-partiti se tidħol fis-seħħ fil-bidu tas-sena d-dieħla. Id-deputat mexxej Laburista qal li s-sindku tas-Sannat jiċħad li għamel xi atti ta’ korruzzjoni u l-pulzija ma ħaditx passi kontrih. Huwa qal li għalhekk il-PL m’għandux passi x’jieħu kontra s-Sindku ta’ Sannat. Dr. Abela qal li l-lista ta’ kandidati laburisti għall-Parlament Ewropew għadha mhix lesta u m’hemm xejn x’jistona li l-parlamentari ewropej għadhom mhux ikkonfermati bħala kandidati. Dr. Abela qal li m’hemm xejn x’jipprojbixxi li persuna li għandha kawża l-qorti milli tkun konsulent ta’ Segretarju Parlamentari. Qal li meta jkun hemm deċiżjoni tal-Qorti wieħed jiddeċiedi. Dr. Abela qal li hu għadu fil-politika sakemm iwettaq żewġ proġetti li ma qalx x’inhuma. Il-Viċi Kap tal-Partit Nazzjonalista Beppe Fenech Adami qal li nkunu żbaljati li ngħidu li l-PN għandu problemi finanzjarji u ħaddiehor m’għandux. Żied jgħid li saru avvzi fl-aspetti finanzjarji. Dr. Beppe Fenech Adami qal li l-piż finanzjarju huwa marbut l-iktar mal-aspett kummerċjali u għalhekk ma ġiex ippublikat ir-rapport. Il-ħaddiema kollha bdew jitħallsu u min għandu xi pagi b’lura se jitħallsu. Il-ġrieħi tal-PN mhux kollha ssewwew għax hemm bżonn iktar ”reaching out” man-nies u qed naħdmu biex nerġgħu nirbħu l-fiduċja tan-nies. Il-viċi kap tal-PN qal li l-każi ta’ Herman Schiavone għadu qed jiġi kkunsidrat mill-kummissjoni li qed tagħzel l-kandidati u r-rakkomandazzjoni tagħha imbagħad tkun deċiza mill-eżekuttiv. Dwar Jean Claude Micallef, Dr. Fenech Adami qal li dan ma ġiex ikkunsidrat għax kellu każ il-qorti li llum ġie lliberat minnhu u issa se jiġi kkunsidrat. Il-Viċi Kap Nazzjonalista qal li din id-deċizjoni turi s-serjeta’ tal-PN għax m’għamilx bħall-Partit Laburista li ħalla membru parlamentari ewropeja tokkupa kariga għolja meta għandha każ ta’ misapproprazzjoni ta’ flus ewropej u għandu eks kunsillier akkużat bl-istess akkużi li nħatar konsulent fis-Segretarjat Parlamentari responsabbli mill-Kunsilli Lokali. Il-PN m’għandux ħafna flus biex jagħmel kampanja elettorali kbira għall-elezzjoni tal-Parlament Ewropew iżda bl-enerġija jista’ jwassal il-messaġġ xorta, qal il-viċi kap tal-PN. Dr. Beppe Fenech Adami qal li għall-PN m’hawnx kriżi kostituzzjonali iżda l-partit lest li jaħdem u jiddiskuti biex itejjeb dak li hu tajjeb bħal fir-riforma tal-ġustizzja. Dwar l-Unjoni Ċivili, l-avukat Fenech Adami qal li l-iżball li għamel il-Gvern hu li qabad il-liġi taż-żwieġ u għamilha kollha l-istess għall-Unjoni Ċivili. Il-Viċi Kap Nazzjonalista ma ċaħadx li kien hemm persuna li ħalset il-vjaġġ tal-kap nazzjonalista Simon Busuttil fl-Awstralja iżda qal li ma jafx li din il-persuna għandha dellijiet kriminali kontriha. Il-Partit Nazzjonalista qal li l-bord ta’ governanza dwar il-kunsilli lokali għamel ġudizzju ħażin fil-każ tal-Kunsill Lokali ta’ San Ġiljan dwar il-binja mmarkata għal dar tal-anzjani u uffiċini tal-kunsill. Qal li l-kunsill Ġiljaniz ħareġ sejħa għall-interess u mhux tender kif qisu l-bord ta’ governanza tal-kunsilli lokali mmexxi mill-avukat Joe Mifsud. Dr. Fenech Adami qal li l-PN mhu se jieħu l-ebda passi fil-konfront tas-Sindku Peter Bonello għax fil-fehma tal-PN, il-kunsill kollu, inkluż il-kunsilliera laburisti vvutaw favur li toħroġ sejħa għall-interess kif issa qed jagħmel għall-istess binja is-Segretarju Parlamentari Franco Mercieca.